রাজ্য সরকারের তরফে আপত্তি তুলেছিলেন রাজ্যের অ্যাডভোকেট জেনারেল (এজি) কিশোর দত্ত। সেই বাধা উড়িয়ে রাজ্যের অর্থ দফতরের এক কর্মীকে ডিএ বা মহার্ঘ ভাতা সংক্রান্ত মামলায় যোগ দেওয়ার অনুমতি দিল কলকাতা হাইকোর্ট। ডিএ-র দাবিতে ২০১৬ সালে রাজ্য প্রশাসনিক ট্রাইব্যুনাল বা স্যাটে মামলা করেছিল সরকারি কর্মীদের দু’টি সংগঠন কনফেডারেশন অব স্টেট গভর্নমেন্ট এমপ্লয়িজ এবং ইউনিটি ফোরাম। গত ফেব্রুয়ারিতে স্যাট জানিয়ে দেয়, মহার্ঘ ভাতা দেওয়ার বিষয়টি রাজ্যের ইচ্ছার উপরে নির্ভর করবে। স্যাটের এই রায়কে চ্যালেঞ্জ জানিয়ে হাইকোর্টে মামলা দায়ের হয় ১৫ মার্চ। এ দিন সেই মামলার শুনানি ছিল বিচারপতি দেবাশিস করগুপ্ত এবং বিচারপতি শেখর ববি শরাফের ডিভিশন বেঞ্চে। কর্মী সংগঠনের আইনজীবী সর্দার আমজাদ আলি সওয়ালে জানান, মবার্ঘ ভাতা কর্মীদের সাংবিধানিক অধিকার। মূল্যবৃদ্ধির কথা মাথায় রেখেই সংবিধান প্রণেতারা ১০ বছর অন্তর বেতন কমিশন গড়ার কথা বলেছেন। কমিশনের সুপারিশ মেনেই কেন্দ্র ও রাজ্য উভয় সরকারই এত দিন কর্মীদের ডিএ দিয়ে এসেছে। ডিএ মামলায় যুক্ত হতে চেয়ে স্বপন দে নামে রাজ্যের অর্থ দফতরের এক কর্মী সেপ্টেম্বরে ডিভিশন বেঞ্চে আবেদন জানান। অ্যাডভোকেট জেনারেল তার বিরোধিতা করে জানান, ওই কর্মী স্যাটে মামলা করেননি। তাই তিনি এই মামলায় যুক্ত হতে পারেন না। সরকারের এই বক্তব্য আদালতে হলফনামার আকারেও জমা দেওয়া হয়েছে বলে জানান এজি। ওই কর্মীর আইনজীবী আদালতে জানান, মহার্ঘ ভাতা না-পাওয়ায় তাঁর মক্কেলের হাইকোর্টের দ্বারস্থ হতে আইনত কোনও বাধা নেই। সব শুনে ডিভিশন বেঞ্চ মঙ্গলবার জানায়, ওই কর্মীও জোড়া সংগঠনের মামলায় যুক্ত হতে পারেন।